Familie ondersteun jong kankeroorwinnaar | George Herald
Familie ondersteun jong kankeroorwinnaar
Thursday, 30 October 2014, 07:00
Brendon Adams en sy seun Preston (8), tydens die Kansa-pretloop vir oorwinnaars, kort nadat hy sy chemoterapie-behandelings voltooi het. Foto: Verskaf
GEORGE NUUS - Die gesin, hul nabye familie en vriende se deurentydse betrokkenheid in die agtjarige Preston Adams se maande lange stryd teen kanker het die Adams-familie sterker gemaak, maar dit is iets wat hulle nie weer wil beleef nie.
Só het Brendon Adams, Preston se pa, 'n brandweerbeampte van George-lughawe, verlede week gesê, tydens 'n emosionele onderhoud oor sy seun se stryd. "Ons was deur hel, dit was 'n baie moeilike tyd. Ons was al die pad daar."
Preston gaan vandag vir sy tweede plaaslike roetine-ondersoek om seker te maak hy is steeds vry van kanker.
Daar is verlede week in die George Mini Ads News en die George Herald berig oor Preston wat tydens die nasionale dag vir Pink Trees for Pauline, 'n kankerorganisasie, as spesiale gas vereer is. Dit blyk dat 'n misverstand tussen Preston se skool, Laerskool Conville, en die kankerorganisasie, veroorsaak het dat sy ouers se toestemming nooit gevra is om foto's van Preston te publiseer nie. Verkeerde inligting wat oor Preston se lang pad na herstel aan die joernalis oorgedra is en in beide koerante verskyn het, het ook ongelukkigheid veroorsaak.
Preston is nou al sewe maande skoon van kanker, nadat die siekte Burkitt se limfoom - 'n aggressiewe vorm van limfselkanker wat veral by jong kinders voorkom - op 22 November verlede jaar by hom gediagnoseer is.
Slegs 'n dag later is Preston saam met sy ouma, met 'n EMS-vliegtuig na Kaapstad vervoer, waar hy onmiddellik met chemoterapie-behandeling by die Rooikruis-kinderhospitaal begin het. Preston het gewasse in sy hele onderlyf gehad, het Brendon gesê.
"Hy het gekla hy is moeg, hy was baie naar en het gereeld geürineer."
"Ons het gedink hy wil dalk net eerder binne speel, maar toe hy opswel in sy buik en sy voete, het my vrou hom saam met sy ouma na George-hospitaal gestuur," aldus Brendon Adams.
Michelle Adams, Preston se ma, was op daardie stadium met kraamverlof, met hul twee maande oue babaseuntjie, Austin.
"Ek en Michelle het dieselfde aand met Preston se bababoetie agterna gery," het Brendon gesê.
"Vir 'n volle maand het ek bykans 24-uur by Preston se bed gewaak. Dit was 'n baie moeilike tyd. My vrou was baie emosioneel en het dit swaar gevind, want sy moes die baba oppas en kon net elke dag 'n paar uur by Preston kuier."
Preston was vir drie maande by die Rooikruis-kinderhospitaal, waar hy intensiewe chemoterapie-behandeling ondergaan het. Twee van sy niggies, Tamlyn Campher en Felicity September, het die familie bygestaan en vir lang tye in die aand by hom gewaak.
Die organisasie Little Fighters Cancer Trust wat ondersteuningswerk bied aan gesinne van kinders wat aan kanker ly, was ook nou betrokke by die Adams-familie. Volgens Mandie Erasmus, projekbestuurder van Little Fighters, was die organisasie vanaf Preston se diagnose by die gesin betrokke.
"Ons verleen beide praktiese ondersteuning in die huis en finansiële ondersteuning met reiskoste," het Erasmus gesê. "Die fisiese, finansiële en emosionele druk wat gesinne beleef wanneer kanker by hul kinders gediagnoseer is, is baie erg. Preston se pa moes soms drie keer per week tussen George en Rooikruis-kinderhospitaal reis."
In die tyd toe Preston vir 'n week buite die hospitaal kon bly, maar steeds inspuitings moes ontvang, het hy by die Kinderkanker-stigting van Suid-Afrika (CHOC) se huis in Plumstead gebly. Die Reach for a Dream-stigting het Preston, met 'n toeristebus, op 'n toer deur Kaapstad geneem.
Volgens Brendon Adams moes hy al sy verlof neem om aan sy seun se sy te bly. "Ek het Michelle in die aande gaan haal - daardie eerste maand - dan het ek na die baba gekyk en sy kon vir 'n rukkie by Preston wees," het hy gesê.
Kollegas van Brendon en Michelle het geld ingesamel om 'n bydrae vir hul vervoerkoste te gee. Die Adams-gesin het egter die meeste onkostes self gedek - waaronder die huur van 'n woonstel vir R6 000 per maand. Michelle moes ook haar werk by Foschini bedank om Preston by hul huis te help versorg, nadat hy ontslaan is. Preston het in April vanjaar weer begin skoolgaan. Sy immuunsisteem moes eers volkome herstel, het Brandon gesê.